
	1.
	Likumprojekts (grozījumi)
 4. panta piektajā daļā:
	Priekšlikums
Likumprojekta 1. un 2.punkts paredz aizstāt pilnīgu sodāmības aizliegumu ar aizliegumu ieņemt amatus KNAB, ja persona ir sodīta par tīšu noziedzīgu nodarījumu. Delna izprot šo grozījumu mērķi un uzskata, ka aizliegumam ieņemt KNAB priekšnieka un citu amatpersonu amatus būtu jāatbilst citiem ar darbības jomu saistītajiem likumiem, kas paredz, piemēram, tiesības personai saņemt speciālo atļauju arī gadījumos, kad persona ir sodīta par noziedzīgu nodarījumu, kas izdarīts aiz neuzmanības (likums “Par valsts noslēpumu”).

Tai pat laikā Delna vērš uzmanību uz to, ka KNAB ir valsts pārvaldes iestāde, kas īsteno korupcijas novēršanu un apkarošanu valstī, tai skaitā izmeklē citu, arī augsta līmeņa valsts amatpersonu noziegumus, un personām, kas ieņem šos amatus, ir jābūt ar augstiem ētikas un morāles standartiem un nevainojamu reputāciju. Tikai tā ir iespējams vairot sabiedrības uzticību iestādes darbam un gūt atbalstu īstenotajai politikai. Delna pieņem, ka, mīkstinot aizliegumu ieņemt amatus, paplašināsies to personu loks, kas būs tiesīgi pretendēt uz amatiem, arī tādi, kuri būs bijuši iesaistīti noziedzīgos nodarījumos aiz neuzmanības vai arī tos laicīgi nenovērsuši, nespējuši tikt galā ar riskiem, kas reizē apšaubīs šo personu nevainojamo reputāciju un sabiedrībai var nebūt skaidrs, kāpēc šīs personas var tikt virzītas uz amatu.

Līdz ar to Delna rekomendē dzēst Likumprojekta 1. un 2. punktu, un atstāt KNAB likuma 4. panta piekto daļu un 5. panta piekto daļu spēkā esošajā redakcijā.
Piedāvātā redakcija
-
	Agnija Birule

	2.
	Likumprojekts (grozījumi)
 Papildināt likumu ar III1 nodaļu šādā redakcijā:
"III1 nodaļa
Biroja risku analīzes informācijas sistēma

11.1 pants. Biroja risku analīzes informācijas sistēma un tās izmantošanas mērķis
(1) Biroja risku analīzes informācijas sistēma (turpmāk – BRAIS) un tās programmnodrošinājums ir valsts informācijas sistēma.
(2) BRAIS izmantošanas mērķis ir nodrošināt Biroja datubāzēs esošās informācijas analīzi, integrāciju, aktuālu un vēsturisku datu uzkrāšanu, uzglabāšanu un apriti, kā arī no citām valsts institūcijām un reģistriem saņemtas informācijas analīzi, integrāciju, uzkrāšanu, uzglabāšanu un apriti par 11.2 panta pirmajā daļā minētajām personām nolūkā identificēt likumsakarības, kas norāda uz saikni:
1) starp konkrētām personām un iespējamiem likuma pārkāpumiem korupcijas novēršanas jomā un noziedzīgiem nodarījumiem valsts institūciju dienestā, ja tie ir saistīti ar korupciju;
2) starp konkrētām personām un iespējamiem likuma pārkāpumiem un noziedzīgiem nodarījumiem, kuri saistīti ar politisko organizāciju (partiju) un apvienību finansēšanas noteikumu pārkāpumu;
3) starp konkrētām personām un iespējamiem likuma pārkāpumiem priekšvēlēšanu aģitācijā.
(3) BRAIS pārzinis un turētājs ir Birojs, kas organizē un vada informācijas sistēmas darbību atbilstoši šā panta otrajā daļā paredzētajam izmantošanas mērķim.
(4) Ministru kabinets nosaka BRAIS uzturēšanas un izmantošanas kārtību, iekļaujamās informācijas apjomu, apstrādes noteikumus, glabāšanas termiņus un piekļuves noteikumus, kā arī informācijas sistēmu auditācijas pierakstu glabāšanas nosacījumus un kārtību.
11.2 pants. Datu apstrāde BRAIS
(1) Birojs datu apstrādi BRAIS veic:
1)  par valsts amatpersonām likuma “Par interešu konflikta novēršanu valsts amatpersonu darbībā” un Krimināllikuma izpratnē, to radiniekiem un darījumu partneriem likuma “Par interešu konflikta novēršanu valsts amatpersonu darbībā” izpratnē, par politiski nozīmīgām personām, to ģimenes locekļiem, ar politiski nozīmīgu personu cieši saistītām personām un patiesā labuma guvējiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē;
2) par valsts amatpersonām, kuras minētas likuma “Par interešu konflikta novēršanu valsts amatpersonu darbībā” 25.panta piektajā daļā, arī divus gadus pēc tam, kad šīs valsts amatpersonas beigušas pildīt attiecīgā valsts amatpersonas amata pienākumus;
3) par personām, kuras iesaistītas politisko organizāciju (partiju) un to apvienību finansēšanā un priekšvēlēšanu aģitācijā;
4) par komercsabiedrībām, kooperatīvajām sabiedrībām, individuālajiem komersantiem, biedrībām un nodibinājumiem, kuros amatpersona vai īpašnieks ir kāda no šīs daļas 1., 2. un 3.punktā minētajām personām;
5) par juridiskām personām vai juridiskiem veidojumiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē, kuros patiesais labuma guvējs ir kāda no šīs daļas 1., 2. un 3.punktā minētajām personām.
(2) BRAIS netiek veikta datu apstrāde par Iekšlietu ministrijas padotībā esošo iestāžu amatpersonām un darbiniekiem, valsts drošības iestāžu amatpersonām un darbiniekiem, karavīriem, zemessargiem, militārajās vienībās un Aizsardzības ministrijas valdījumā vai turējumā esošajos objektos strādājošajiem civilajiem darbiniekiem un ierēdņiem un Biroja amatpersonām un darbiniekiem.
(3) BRAIS tiek apstrādātas šā panta pirmās daļas 1. – 3. punktā minēto fizisko personu šādas datu kategorijas:
1) identifikācijas dati un kontaktinformācija;
2) dati par amatu un darba vietu;
3) dati par ienākumiem un mantisko stāvokli;
4) finanšu un darījumu informācija;
5) dati par saimniecisko darbību.
(4) Lai identificētu 11.1 panta otrajā daļā minētās likumsakarības un personas, par kurām atbilstoši Biroja kompetencei būtu uzsākama resoriskā pārbaude, BRAIS tiek veikta fizisko personu profilēšana, pamatojoties uz šā panta trešajā daļā minētajām datu kategorijām.  
(5) Fiziskas personas datu apstrāde BRAIS tiek veikta, datu subjektu par to neinformējot. Fiziskai personai ir tiesības saņemt no Biroja apstiprinājumu par to, ka tiek vai netiek apstrādāti uz viņu attiecināmi personas dati, un apstiprinājuma gadījumā saņemt informāciju par saviem apstrādātajiem personas datiem. Fiziskai personai nav tiesību saņemt informāciju, vai pēc profilēšanas veikta papildus manuāla datu apstrāde un pieņemts lēmums par resoriskās pārbaudes uzsākšanu līdz brīdim, kamēr nav pabeigta resoriskā pārbaude.
11.3 pants. Datu iegūšanas avoti BRAIS
Informācijas sistēmā dati tiek iegūti no Uzņēmumu reģistra žurnāla, Komercreģistra, Biedrību un nodibinājumu reģistra, Politisko partiju reģistra, Mantojumu reģistra, Gaisa kuģu reģistra, Latvijas Kuģu reģistra, Datu noliktavas sistēmas, Valsts ieņēmumu dienesta elektroniskās deklarēšanas sistēmas, Valsts ieņēmumu dienesta publiskojamo datu bāzes, Fizisko personu reģistra, Traktortehnikas un tās vadītāju valsts informatīvās sistēmas, valsts akciju sabiedrības "Ceļu satiksmes drošības direkcija" Transportlīdzekļu un to vadītāju valsts reģistra, Transportlīdzekļu tirdzniecības reģistra, sistēmas “Valsts vienotā datorizētā Zemesgrāmata”, Nekustamā īpašuma valsts kadastra informācijas sistēmas, Būvniecības informācijas sistēmas, Elektronisko iepirkumu sistēmas un Iepirkumu uzraudzības biroja Publikāciju vadības sistēmas, Kohēzijas politikas fondu vadības informācijas sistēmas un Biroja Elektronisko datu ievades sistēmas."
	Priekšlikums
Likumprojekta 7. punkts paredz papildināt KNAB likumu ar jauniem pantiem par Biroja risku analīzes informācijas sistēmu (BRAIS). Piedāvātā 11.2 panta otrā daļa paredz, ka BRAIS netiek veikta datu apstrāde par Iekšlietu ministrijas padotībā esošo iestāžu amatpersonām un darbiniekiem, valsts drošības iestāžu amatpersonām un darbiniekiem, karavīriem, zemessargiem, militārajās vienībās un Aizsardzības ministrijas valdījumā vai turējumā esošajos objektos strādājošajiem civilajiem darbiniekiem un ierēdņiem un Biroja amatpersonām un darbiniekiem.

Delnai nav skaidra nepieciešamība pēc šādiem izņēmumiem. Atbilstoši Likumprojektam BRAIS izmantošanas mērķis ir nodrošināt KNAB datubāzēs esošās informācijas analīzi, integrāciju, aktuālu un vēsturisku datu uzkrāšanu, uzglabāšanu un apriti, kā arī no citām valsts institūcijām un reģistriem saņemtas informācijas analīzi, integrāciju, uzkrāšanu, uzglabāšanu un apriti par valsts amatpersonām un citiem likumā norādītajiem subjektiem nolūkā identificēt likumsakarības, kas norāda uz saikni ar iespējamiem pārkāpumiem. Delnas ieskatā ir būtiski, ka šāda informācija tiek iegūta, apkopota un izmantota arī attiecībā uz Iekšlietu ministrijas padotībā esošo iestāžu amatpersonām un darbiniekiem, valsts drošības iestāžu amatpersonām un darbiniekiem, karavīriem, zemessargiem, militārajās vienībās un Aizsardzības ministrijas valdījumā vai turējumā esošajos objektos strādājošajiem civilajiem darbiniekiem un ierēdņiem un Biroja amatpersonām un darbiniekiem, ciktāl to pieļauj valsts drošības apsvērumi. Absolūta personu izslēgšana no BRAIS tvēruma, pamatojot to tikai ar nodarbinātību konkrētā iestādē, nebūtu pieļaujama.

Ievērojot minēto, Delna rekomendē dzēst piedāvāto 11.2 panta otro daļu. Gadījumā, ja daļa netiek dzēsta, aicinām izvērtēt iespēju konkretizēt no BRAIS tvēruma izslēdzamo personu loku, lai neveidojas situācija, kad informācija par kādām amatpersonām netiek ievākta tikai tāpēc, ka tās ir nodarbinātas kādā no minētajām iestādēm.
Piedāvātā redakcija
-
	Agnija Birule



